《中秋对月》
金朝·萧贡

去年中秋客神京，露坐举杯邀月明。今年还对去年月，北风黄草辽西城。

年年月色长清好，只有悲秋人易老。儿童不解忆长安，歌舞团圞绕翁媪。

人生宦游真可怜，不知何处度明年。预愁老罢废诗酒，负此冰玉秋婵娟。

我生万事随缘耳，居自无忧行亦喜。君不见杜子闺中只独看，鄜州寂寞千山里。

作者简介：（?—1223）金京兆咸阳人，字真卿。世宗大定二十二年进士。补尚书省令史，执政以为能。累除翰林修撰，论时政五弊，言路四难，词意切至。历国子祭酒，兼太常少卿，与陈大任刊修《辽史》。官至户部尚书。好学，读书至老不倦。有《注史记》。